Robert Hosé

Robert (Joy) Hosé (☆ 14 di febrüari 1949 na Kòrsou - † 23 di òktober 2023 na Willemstad ) tabata un hungadó di pinpòn di Kòrsou di fama legendario. E tabata kampeon di Kòrsou na dies okashon i a optené varios título na Antia i internashonalmente. Den Karibe Hulandes Hosé tabata un di e dos "grandinan" di tènis di mesa, banda di Mario Croes di Aruba.

 Biografia 
Joy Hosé a nase na Kòrsou den e famia Hosé-Pimentel. E tin un ruman muhé i dos ruman hòmber. Su ruman mayó Humphrey tabata aktivo komo tenista profeshonal i su omo Iyo Pimentel tambe tabata tenista internashonal. 

Foi inisio di dékada 1960 Hosé tabata partisipa na torneonan hubenil i eskolar i tabata ser konsiderá un di e hungadó di pinpòn mas fuerte di e isla. Na 1966, na edat di 17 aña, e ta derotá Ottie Wentwoord 3-0, birando kampeon di pinpòn di Kòrsou i esun mas hoben den historia di pinpòn na Kòrsou. E ta bolbe titulá kampeon e aña despues te 1972 konsekutivamente i na 1978, 1982 i 1983. E ta bira kampeon latinoamerikano na Paraguay na 1971. Na 1973 el a forma parti di e tim antiano, e promé den historia di Antia Hulandes pa partisipa na e Kampeonato Mundial di Tènis di Mesa na Yugoslavia. E mesun aña e tim a kompetí den e Kampeonato latinoamerikano na Peru, derotando komo úniko tim Universidat di Lima 5-4, ku despues a titulá kampeon.  

 Honor 
Den kuadro di selebrashon di 70 aña eksistensia di Federashon Tenis di Mesa Kòrsou (FTMK) na 2026, e federashon a dediká su promé torneo ofisial di temporada 2026 na memoria di Robert Hosé: Torneo Robert Hosé.

Category:Hende
Category:Deporte na Kòrsou